
MINISERIE:

Plunder Cove




Plunder Cove

Velkommen tilbake til Plunder Cove, den idylliske kystbyen der Harper-familien bor. I denne miniserien følger vi søsknene i Harper-familien mens de jobber seg gjennom livets krumspring. Med en blanding av romantikk, familiedrama og mørke hemmeligheter kan vi love deg en virkelighetsflukt det vil være vanskelig å legge fra seg. Dette er tredje og siste bok i serien.

 

 




Kjære leser

Som attenåring reiste jeg til Sør-Amerika for å møte en venn. Å fly alene til et fremmed land hvor jeg hadde begrenset språkkunnskap var veldig skummelt. I tillegg hadde flyet tekniske problemer og ble stående på rullebanen i to timer! Som en melodramatisk tenåring var jeg sikker på at jeg kom til å dø. Jeg begynte å gråte, og en ung brasiliansk gutt reiste seg og lurte på om han kunne sitte ved siden av meg. Han var kjekk, høflig og veldig snill. Han ga meg nummeret sitt så jeg kunne ta kontakt når jeg ankom Rio på slutten av turen. Jeg følte meg velkommen blant ham og familien hans, og søsteren hans, Chris, ble min brasilianske søster. Jeg gir henne æren for å ha hjulpet meg med de portugisiske ordene og konteksten for å skape Nicolas Medeiros.

Nicolas var et internasjonalt tenåringsidol. Men han var mer enn det for Chloe Harper. Musikken, videoene og plakaten hans hjalp henne å overleve en vanskelig barndom. Nå som hun er voksen og berømt selv, er det hennes oppgave å få sexy Nicolas til å hjelpe familiens resort.

Takk!

Kimberly Troutte




Til alle som har følt seg dårlig behandlet eller usynlig.

Vit at du ikke er alene og at kjærlighet er vår største styrke.




Historien om Plunder Cove

I århundrer har familien Harper vært mestere i å gjøre listige forretninger.

I 1830-årene kjøpte kvegbaronen Jonas Harper landområdet Plunder Cove på den nå så velstående California-kysten. Det sies at kongen av Spania dumpet det rike landet fordi pirater hensynsløst plyndret bukten. Det sies også at ingen så et sjørøverskip etter at Jonas kjøpte landet for en spottpris.

Harper-familien gir denne fortellingen videre til hver generasjon for å minne sine arvinger om at det finnes en pirat i hver av dem. Hver generasjon forventes å øke Harper-arven, vanligvis gjennom store oppofrelser, slik som oljemagnaten RW Harper, som sendte barna sine bort for ti år siden.

Nå har RW bedt barna sine om å vende tilbake til Plunder Cove – på visse betingelser. Han er ikke redd for bestikkelser for å få det han vil ha.

Harperne elsker ikke, de plyndrer. Men hvis RWs listige planer lykkes, kan alle fire Harperne, inkludert RW, endelig finne kjærligheten i Plunder Cove.




1

Heit, drømmende sex.

Det var det mannen som steg ut av limousinen utstrålte. Og pulserende musikk. Hvis Nicolas Medeiros var en sang, ville han vært en brasiliansk rytme, bankende av dans, flytende ild og tekster en jente ikke kunne få ut av hodet.

Chloe Harper sto mellom de to brødrene sine ved inngangen til feriestedet Plunder Cove, og hun hadde et øyeblikk til å se på Nicolas mens han snakket i mobiltelefonen og ventet på at sjåføren skulle hente bagasjen ut av bagasjerommet. Han var den voksne versjonen av tenåringsidolet Chloe Harper hadde forelsket seg i for lenge siden.

«Går det bra med deg?» Jeff, broren som var nærmest henne i alder, la armen rundt skulderen hennes. «Du ser ut som om du er i ferd med å besvime.»

«Faen, du også?» Matt, den eldste broren hennes, mumlet mens han studerte henne. «I morges hadde Julia det samme ansiktsuttrykket da jeg nevnte at Nicolas Medeiros skulle komme til byen og bo på feriestedet. Hva er problemet?»

«Han», hvisket Chloe.

Nicky M hadde vært en popstjernelegende i gamle dager, og nå var han en stor musikkprodusent som hadde oppdaget flere av de største navnene på hitlistene. Han var en legende! Mer enn det, han var … hennes Nicky M. Da hun var elleve år gammel, hadde Chloe kysset plakaten hans hver kveld før hun sovnet. Han hadde vært hennes redningsmann da ingen andre brydde seg. Og nå kom hennes forelskelse skridende opp gangen på familiens feriested med de dansende hoftene. Og hvis de gjorde et godt nok inntrykk, ville han signere en avtale om å gjøre sitt neste realityshow her.

Som feriestedets aktivitetsdirektør var det hun som skulle vise ham rundt. Familien hennes hadde gitt henne oppgaven med å få navnet hans på den stiplede linjen.

De skulle tilbringe mye tid sammen.

Hun lagde en merkelig lyd bak i halsen som hørtes ut som et lukket skrik.

«Å, pokker. Du har det ille. Kanskje vi burde gi jobben til noen andre», ertet Matt.

«Du våger ikke!» Hun sa det altfor høyt. Nicky M – eller rettere sagt, Mr. Medeiros, hennes gjest, hennes jobb, så opp fra samtalen sin.

«Slapp av, Chloe», sa Jeff ut av munnviken. «Pappa vil at avtalen skal fungere, og det vil jeg også. Medeiros og musikkproduksjonsselskapet hans er neste skritt på veien mot å bygge opp feriestedet til sin fulle prakt. Det er opp til deg å overbevise ham om at han trenger oss.»

Hun sendte Jeff et stygt blikk. «Skal det få meg til å slappe av?»

Matt lo. «Bare gjør din greie, søs. Han er en mann. Han kommer til å elske deg.»

Hun bet seg i leppen. Hun hadde tilbrakt mange ensomme netter med å fantasere om å bli elsket av Nicky M, men det var ikke det broren hennes mente.

«Mr. Medeiros!» Jeff rakte frem hånden. «Velkommen til Casa Larga Resort ved Plunder Cove. Jeg er Jeffrey Harper, direktør for feriestedet og restauranten.»

Nicolas la fra seg mobiltelefonen, og de to mennene håndhilste.

«Du husker Matt, piloten din fra LA», sa Jeff. Mens Jeff drev familiens resort-imperium, dyrket Matt sin lidenskap for flyging. Han tilbød flyreiser til viktige gjester på feriestedet og tilbød sine ferdigheter til lokalbefolkningen i nød.

«Selvsagt.» Nicolas håndhilste på Matt også.

Åh … den stemmen! Hans dype, melodiøse brasiliansk-portugisiske aksent hadde spilt en rolle i ganske mange av Chloes fantasier. Hun ønsket at han ville ta av seg de mørke solbrillene. Hun lengtet etter å se øynene hans.

Hold opp med det der! advarte hun seg selv. Hun burde ikke lengte etter å se noen av kroppsdelene hans. Chloe hadde inngått en avtale med seg selv om å ligge unna menn en stund, og hun var fast bestemt på å holde den. Å se på var greit, men å gjøre noe med begjæret var uaktuelt.

«Pappa ber om unnskyldning for at han ikke møtte deg selv. Han føler seg ikke bra», sa Jeff.

Det var en underdrivelse. Sist Chloe hadde sett til faren, hadde han sittet på rommet sitt med persiennene trukket for og kjempet mot den nedadgående spiralen inn i mørket. Faren hennes hadde kjempet med ubehandlet depresjon i flere tiår. Hun hadde kjent på de farlige følgene av den som liten, før stresset førte til foreldrenes skilsmisse, men så hadde hun forlatt familiegodset sammen med moren. Og hun hadde ikke forstått farens psykiske sykdom før hun så den på nært hold. Hvis han ikke snart kom seg ut av det, ville Chloe trosse hans ønsker og hente en psykiater inn i hjemmet, til tross for ryktebørsen. RW Harper var en mektig mann, og få satte seg opp mot hans ordre, men hun var bekymret for ham og ville gjøre hva som helst for å hjelpe ham.

«Det var synd. Jeg hadde håpet å få snakke med den store RW Harper. Dessuten har jeg spørsmål om kontrakten han sendte meg», sier Nicolas.

«Det får han tid til under oppholdet», sa Jeff glatt. «Dette er Chloe, feriestedets aktivitetsdirektør. Hun vil ta seg av alle dine behov denne uken.»

Jeff mente forretningsbehov. Så hvorfor streifet blikket hennes plutselig over Nicolas’ kropp? Brede skuldre, smal midje … Hun tvang blikket tilbake til ansiktet hans. Han så på henne.

Kinnene hennes brant. Svetten rant nedover ryggen hennes.

Hun strakte ut hånden og var overmåte lettet over at den ikke skalv. «Velkommen til Casa Larga.»

«Chloe. Jeg liker det navnet.» Han løftet de mørke brillene, og de gråblå øynene hans låste seg fast i hennes og fikk henne til å smelte innvendig. Hun kom seriøst til å besvime hvis hun ikke fant ut hvordan hun skulle puste i nærheten av denne mannen.

Han holdt hånden hennes i flere lange takter. En brasiliansk skikk eller hennes egen hånd som nektet å slippe taket? Chloe fjernet hånden, men klarte ikke å løsrive blikket fra hans. Hun pleide å lure på hva som hadde skjedd med en gutt for å få de grå øynene hans til å projisere et så sjelfullt uttrykk. Mannen foran henne hadde fortsatt det samme blikket, men nå var det blandet med moden forståelse, som om han visste nøyaktig hva hun tenkte. Øyenbrynet hans løftet seg som om han kunne se det desperate begjæret som pulserte inni henne.

Herregud, visste han hva hun tenkte?

For plutselig ville hun bryte alle reglene sine for ham.

«Denne veien, Mr. Medeiros.» Jeff ba Nicolas om å gå inn i entreen.

Nicolas holdt igjen og sendte henne et blikk som gjorde henne varm i huden. «Damene først.»

Mens hun gikk foran ham, lurte hun på hvor blikket hans var – på den lave nedsenkningen i blusen hennes, som blottla ryggen hennes, på rumpa hennes eller på den tre meter høye krystallkronen over henne?

Jeff viste gjestene inn i foajeen, der byggeplanene lå spredt utover marmorbordet. «Restauranten åpner offisielt for publikum i slutten av uken, men personalet er ivrige etter å betjene dere allerede nå. De trenger å øve seg.»

Nicolas’ mobiltelefon surret. Han sjekket meldingen og ristet på hodet før han vendte oppmerksomheten tilbake til dem. «Beklager. Jobb.»

Hun håpet å kunne hjelpe ham med å koble av fra jobben under oppholdet. Nicolas var en stor musikkprodusent, men alle fortjente litt nedetid. Som aktivitetsleder og yogalærer var det hennes personlige oppgave å hjelpe folk til å lære seg å leve i nuet. Å slappe av.

«Kan du fortelle oss om showet ditt? Det vil hjelpe meg å finne ut hva slags aktiviteter jeg skal forberede for deltakerne», sa Chloe.

«Hvis vi velger Harpers resort for utstillingen», sier Nicolas. «Det er tre eiendommer under vurdering.»

«Å, jeg forstår», sa hun og så ham inn i øynene. «Jeg har tenkt å hjelpe deg med å ta en beslutning. Og velge oss, selvfølgelig.»

«Fascinerende.» Leppene hans trakk seg sammen, og hun kunne ikke la være å lure på hvordan det ville være å kysse de leppene på ordentlig.

«Hjertesang er et realityprogram.» Stemmen hans fikk det til å risle litt i ryggen på henne. «Ti deltakere bor sammen i luksuriøse omgivelser, skriver sanger og konkurrerer om en musikkontrakt verdt en million dollar.»

«Jeg elsker det», sa hun.

«Jeg er godt kjent med realityserier. Vi kan hjelpe deg med å gjøre ditt til en suksess», sa Jeff som et nikk til sin tidligere karriere som programleder for Secrets and Sheets, en skjult kamerakritikk av luksushoteller.

Mens Jeff snakket, studerte Nicolas tegningene mens Chloe studerte ham.

Han hadde kort skjegg, og håret var mørkt, tykt og kortklipt. Skuldrene hans var brede. Skolepikeforelskelsen hadde modnet, men blikket hans hadde fortsatt kraften til å gjøre henne helt opprørt innvendig.

Nicky M hadde alltid vært mer enn en plakatgutt for henne. En gang hadde hun sett for seg at hun var en låtskriver, og hun hadde virkelig satt pris på Nicky M’s talent. Han hadde lokket en ung, redd jente ut av mørket og tent opp fantasien hennes. Han hadde løftet hjertet hennes med sine vakre ord og vakre melodier. Hun skyldte ham mer enn han ante.

Men hun hadde ikke noe med å fantasere om Nicolas nå. Hun skulle ikke være sammen med noen før hun hadde fått kontroll over sitt eget liv. Hun måtte lære å elske seg selv før hun kunne elske noen andre. Inntil det skjedde? Hun lå ikke med noen mann. Ikke engang supersexy Nicky M. Hun hadde en jobb å gjøre.

Faren hadde gitt henne i oppgave å vise gjesten deres alt Plunder Cove hadde å by på, slik at han ville gå med på å filme showet sitt på det nye feriestedet. Farens ord var: «Ikke la ham dra uten å signere kontrakten, Chloe. Jeg regner med deg.»

Hun hadde vært desperat etter å tilfredsstille faren hele livet, og hun hadde mislyktes hver eneste gang. En liten del av henne lurte fortsatt på om det var derfor han hadde forvist henne fra Plunder Cove for mange år siden, og sendt henne hjem til moren etter skilsmissen – fordi hun ikke var god nok til å være en Harper.

Hun var fast bestemt på å bevise at hun var familiens berømte navn verdig.

Hun ville ikke mislykkes med dette.

Hvor vanskelig kunne det være å holde hender og lepper for seg selv og få en mann til å skrive under på noen papirer?

Selv om han var den mest sexy mannen på planeten.

*

Nicolas sluttet å høre på Jeff Harpers foredrag om byggeplanene i det øyeblikket han la merke til at gostosaen stirret på ham.

Den nydelige aktivitetsdirektøren hadde en fantastisk figur. Et brunt skjørt formet seg etter hoftene hennes som mørk sjokolade på et jordbær. Den røde crepeblusen hennes gikk lavt ned i ryggen og var ikke helt gjennomsiktig, men fikk ham til å anstrenge synet. Den lange, blonde fletten fascinerte ham, men det var de akvamarinblå øynene hennes som virkelig fenget ham. Da de låste seg fast i hans, så han gylne fjær i de blå irisene. Fantastisk og dypt magnetisk.

Merkelig. Han var vanligvis ikke så poetisk. Ikke nå lenger. «Feriestedet vil være klart i tide til showet ditt.» Jeffs stemme trakk Nicolas’ blikk bort fra Chloe. «Det garanterer vi.»

Selvsagt gjorde han det. Mannen var en Harper. RW Harper, Jeffs far, hadde rykte på seg for å være en utspekulert, lurvete jævel. Men også en smart en. Dette hotellimperiet skulle bli det mest luksuriøse i landet, kanskje i verden. Det var derfor Nicolas var her. Han var ute etter en kontrakt på en stor, vakker eiendom for å vise frem showet sitt.

«Det var det hele. Jeg må tilbake til byggeplassen. Jeg overlater deg i Chloes kyndige hender.» Jeff gikk ut døren og etterlot Nicolas alene med skjønnheten.

Hun trådte nærmere og beveget seg med en dansers eleganse og ynde. Han var fullt klar over de myke kurvene hennes, og han ble fascinert av de veltrente musklene i armene og ryggen. Hun hadde en atletkropp.

«Jeg skal vise deg rommet ditt», sa hun.

Nicolas likte lyden av stemmen hennes. Den hadde en rik, ren klang, med en liten følelsesmessig sprekk i seg – skjørhet blandet med styrke. Lær og blonder.

«Som mannen sa.» Nicolas smilte. «Jeg er i dine hender.»

«Jeg skal gjøre mitt beste for å ta hånd om dine …» En vakker, rosa rødme spredte seg oppover halsen hennes. Hun kremtet. « … behov.»

*

De passerte en storslått sal. Fortryllende, men vanskelig å sammenligne med glansen i Chloes blå øyne.

Han ville gjerne tilbringe tid med denne skjønnheten, ikke noe seriøst, selvfølgelig, bare kortvarig, het sex.

«Du har en slik lyrisk gave for historiefortelling. Disse deltakerne er heldige som har en fantastisk låtskriver som deg som mentor», sa hun.

Han hadde evnen, men hans muse hadde forlatt ham uten noen gode historier å fortelle. Nå tjente han penger. Det var greit for ham, og selv om han av og til savnet låtskrivingen, minnet han seg selv på hvor langt han hadde kommet. Suksessen var verdt prisen for enhver liten misnøye. Han ville aldri gå sulten igjen. Men hvorfor fortelle henne alt det?

I stedet sa han: «Takk.»

Visste hun hvordan han var blitt oppdaget? De fleste tabloidavisene hadde rapportert en eller annen versjon av sannheten. Ingen kjente til alle de marerittaktige detaljene om hvorfor han fra han var ti år gammel og frem til i dag hadde brukt hvert øyeblikk på å forsørge moren og de fire søstrene sine. Sangen var det eneste han hadde kunnet gjøre for å betale tilbake sin bunnløse gjeld. Hver eneste krone han tjente, gikk til familien. Helt til han hadde mer enn noen av dem noen gang ville trenge.

Og likevel føltes det aldri som nok.

Likevel elsket moren hans at han sang, og han elsket å få henne til å smile. «Sangene dine er laget av stjernestøv, Nicky», hadde moren sagt mens de små, sprukne fingrene hennes håndvasket klær for andre familier. «En velsignelse fra de hellige!»

En amerikansk manager hadde sett ham opptre for turister på Ipanema-stranden og lovet å gjøre ham til en stjerne. Han hadde vært seksten år da, full av pågangsmot og blind tillit. Han hadde latt manageren spille ham inn på plate, og den første sangen toppet alle hitlistene. Nicky M var en plutselig sensasjon. Han fløy til California på grunn av den ene sangen, og stolte på at rikdommen var rett rundt hjørnet. Han hadde planlagt å kjøpe et hjem til familien og få dem ut av slummen. Mãe skulle slippe å jobbe så hardt, og søstrene kunne konsentrere seg om skolen.

Det var en suksesshistorie for fattige gutter. Tabloidavisene elsket det.

Men de hadde ikke trykket hele sannheten. Hvordan kunne de det? Noen hemmeligheter var for skammelige til å fortelle.

Manageren han hadde stolt på, hadde tappet Nicolas’ bankkontoer for penger til det ikke var mer igjen. Bare noen måneder etter at han hadde flyttet hjemmefra, var han seksten år, redd og alene i et land der han knapt snakket språket. Det var ingen penger å sende hjem. Han hadde ikke nok penger til en flybillett. Moren og de unge søstrene hans hadde blitt tvunget til å ta ekstrajobber som renholdere hos rike mennesker for å overleve. De gikk alle sultne.

Opplevelsen hadde herdet ham.

Det var den første av mange smertefulle skuffelser. Bransjen knuste ham og ga ham livets viktigste lærdom: Folk lyver, stjeler og utnytter hverandre for å få det de vil ha.

Det hadde krevd list, flaks og utholdenhet å gå fra popstjerne til musikkprodusent som bestemte alt.

Nicolas stolte ikke på noen andre enn seg selv. Han jobbet ræva av seg for å holde seg på toppen. I de første årene hadde tekstene svulmet opp fra dypet av hans indre, og musikken pulserte i blodet hans. Han hadde en naturlig evne til å skape evige sannheter som folk elsket å lytte til. Han trengte ikke å jobbe for å skrive musikk. Det bare skjedde, som å puste. Pressen hadde kalt ham «vår tids største latinske låtskriver».

Men låtskriving var blitt musikkproduksjon, business og stjerneskaping. Han hadde byttet ut tekstene med den konstante summen fra telefonen, rusen av å tjene millioner på andres historier.

Og så … stoppet musikken.

Stjernestøvet hadde blåst bort, og stillheten var som en død. Han hadde ikke tid til å sørge over tapet. I stedet brukte han hvert eneste våkne øyeblikk på å lete etter den neste stjernen. Han hadde funnet berømmelse, penger, kvinner – en livsstil de fleste bare kunne forestille seg.

Det var ingen glede i det. Men han sa til seg selv at glede ikke skapte millioner.

«Mr. Medeiros, vi kommer til å være mye sammen denne uken …» Han ville innbille seg at den andpustne stemmen hennes ikke bare skyldtes at hun gikk opp trappene. «Jeg føler at jeg bør fortelle deg noe.»

Han lente seg nærmere. «Har Chloe en hemmelighet?»

De blå øynene hennes glitret. «Jeg var litt forelsket i deg da jeg var yngre.»

Av og til kom fortiden hans til nytte, særlig når en vakker kvinne så ut til å sette pris på talentet hans. Eller i det minste det talentet han pleide å ha. Kanskje husket den sexy blondinen med den lange fletten fortsatt hvem han hadde vært.

De var på trappeavsatsen i toppetasjen.

Han presset hånden mot hjertet og lot som om han var såret. «Bare bitteliten? Ikke en forelskelse på størrelse med en mann?»

«Ærlig talt, det var mer enn bittelite.» Hun humret. Han elsket den fyldige lyden. «Jeg kalte opp leguanen min etter deg. Lille Nicky M.»

Han hevet øyenbrynet. «Var han en kjekk øgle?»

«Veldig. En rød leguan med vakre øyne. Nesten like fantastiske som dine.»

Kanskje hun kunne være hans vakre distraksjon i noen dager. Han trengte en pause, og å ligge med en sexy fan ville få ham til å føle seg som seg selv, og ikke som den mektige produsenten for en stund.

«Jeg skal være helt profesjonell med deg – det lover jeg.» Hun korset seg, noe som fikk ham til å rette blikket mot brystet hennes.

«Que pena. Er du sikker på at det ikke er noe forelskelse igjen?» Han gikk nærmere, så henne inn i øynene og klemte luften med tommel- og pekefingeren. «Et flimmer?»

Hun fikk pustebesvær. Hun forsøkte å spille ærlig, men de fyldige leppene så ut til å ville reise seg av seg selv. Han likte smilehullene i kinnene hennes. De minnet ham om sidelengs smil, og han fikk lyst til å kjærtegne en av dem med baksiden av hånden.

Hun blunket, tydelig forfjamset. «Et glimt, ja, men jeg vil at du skal stole på at jeg vil være …»

«Profesjonell?» avsluttet han for henne.

«Ja», sa hun med sprukket stemme. Måten blikket hennes låste seg fast i hans, fortalte ham at hun likte ham, selv om hun ikke ville innrømme det.

Han la merke til at de hadde stanset foran en dør. «Er dette rommet mitt?»

«Ja.» Hun tok en nøkkelring opp av lommen, låste opp en dør og holdt den opp for ham slik at han kunne tre inn. «Mitt er rett nede i gangen. Si ifra hvis det er noe du trenger.»

Da han passerte henne, pustet han inn kokosnøttduften fra sjampoen hennes. Smakte hun like godt som hun luktet?

Hun slikket seg på underleppen som om hun hadde hørt tankene hans.

«Det er noe jeg trenger», sa han og gikk tilbake til henne.

Han kunne høre henne svelge. «Si hva det er.»

Han lente seg mot dørkarmen og la armene i kors. «En date til middag i kveld. Vil du?»

Pusten hennes kom ut i et sus. «Jeg?»

Han ble svært fascinert av rødmen som vandret oppover halsen hennes. Hva tenkte hun på? Uansett hva det var, likte han det. Vanligvis unngikk han superfans, men hun var for fristende for hans vanlige forsiktighet.

«Ja, gata, du.»

Hun blunket. «Kalte du meg en katt?» Stemmen hennes var knapt nok en hvisking.

«Gata er et kjært uttrykk i Brasil. Gatinha også, som betyr pus. Foretrekker du at jeg sier sexy?»

«Gata», hun prøvde ordet. «Jeg liker det.»

Blikket hennes falt til munnen hans. Ren varme blinket mellom dem.

«Klokken sju?» spurte han.

Leppene hennes åpnet seg, men ingen ord kom ut. En følelse han ikke kunne lese, gikk over ansiktet hennes. Bekymring? Tristhet?

Droga. Hadde hun tenkt å takke nei?

«Si ja, Chloe.»

«Nicolas, det er noe jeg må fortelle deg …» begynte hun i en tone som ikke lovet godt for ham.

Telefonen hans ringte. «Merda», forbannet han. «Unnskyld meg. Gi meg et øyeblikk til å ta denne.»

Til hans store skuffelse benyttet Chloe anledningen til å gå fra ham. Av en eller annen grunn gjorde det vondt.

Like før døren hans lukket seg, sa hun det ordet han desperat trengte å høre.

«Ja.»

